CELEX: 
Language: mt
Date: 2018-01-23 00:00:00
Title: REGOLAMENT DELEGAT TAL-KUMMISSJONI (UE) .../... li jemenda l-Anness I tar-Regolament (KE) Nru 443/2009 tal-Parlament Ewropew u tal-Kunsill fir-rigward tal-evoluzzjoni tal-massa tal-karozzi l-ġodda tal-passiġġieri rreġistrati fl-2014, l-2015 u l-2016 (Test b'rilevanza għaż-ŻEE)

MEMORANDUM TA’ SPJEGAZZJONI
            
            
               1.IL-KUNTEST TAL-ATT DELEGAT
            
            
               Il-miri tal-emissjonijiet tas-CO2 li jridu jinkisbu mill-manifatturi ta' karozzi ġodda tal-passiġġieri huma stabbiliti bħala funzjoni tal-massa medja tal-flotta tal-vetturi u tal-emissjonijiet tas-CO2 ta' dawk il-vetturi. Sabiex jiġi żgurat li jibqa' jinkiseb il-livell ta' tnaqqis previst fir-Regolament (KE) Nru 443/2009, huwa meħtieġ li titqies l-evoluzzjoni tal-massa tal-karozzi ġodda tal-passiġġieri rreġistrati fl-Unjoni. B’konsegwenza ta’ dan, ir-referenza tal-valur tal-massa medja (espressa bħala l-valur M0 fil-formoli tal-kalkolu tal-miri stabbiliti fl-Anness I ta’ dak ir-Regolament) trid tiġi aġġustata kull tliet snin, li jibdew mill-31 ta’ Ottubru 2014, u kull tliet snin minn hemm’ il quddiem. 
            
            
               Il-valur il-ġdid huwa bbażat fuq il-monitoraġġ tal-massa tal-vetturi l-ġodda fi stat ta’ tħaddim fis-snin kalendarji 2014, 2015 u 2016. Il-valur il-ġdid ġie kkalkulat billi ntużaw biss dawk il-valuri tal-massa li setgħu jiġu vverifikati mill-manifatturi tal-vetturi kkonċernati, filwaqt li ġew esklużi l-valuri tal-massa li kienu ovvjament żbaljati kif ukoll valuri relatati ma’ vetturi barra mill-kamp ta' applikazzjoni tar-Regolament.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Il-Grupp ta' Esperti dwar l-emissjonijiet tas-CO2 minn vetturi bil-mutur ġie kkonsultat u appoġġa l-approċċ għall-kalkolu tal-aġġustament tal-valur tal-massa medja.
            
            
               3.ELEMENTI ĠURIDIĊI TAL-ATT DELEGAT
            
            
               Il-formula tal-kalkolu tal-mira hija emendata bil-għan li jiġi applikat il-valur M0 il-ġdid mill-1 ta' Jannar 2019. 
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 23.1.2018
            
            
               li jemenda l-Anness I tar-Regolament (KE) Nru 443/2009 tal-Parlament Ewropew u tal-Kunsill fir-rigward tal-evoluzzjoni tal-massa tal-karozzi l-ġodda tal-passiġġieri rreġistrati fl-2014, l-2015 u l-2016
               
                  (Test b'rilevanza għaż-ŻEE)
               
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (KE) Nru 443/2009 tal-Parlament Ewropew u tal-Kunsill tat-23 ta' April 2009 li jistabbilixxi standards ta' rendiment għall-emissjonijiet minn karozzi ġodda tal-passiġġieri bħala parti mill-approċċ integrat tal-Komunità biex jitnaqqsu l-emissjonijiet ta' CO2 minn vetturi ħfief
                  1
               , u b'mod partikolari l-Artikolu 13(2) tiegħu,
            
            
               Billi:
            
            
               (1)Il-valur tal-massa medja użat għall-kalkolu tal-emissjonijiet speċifiċi tas-CO2 għal kull karozza ġdida tal-passiġġieri, irid jiġi aġġustat kull tliet snin biex iqis kull bidla fil-massa medja tal-vetturi l-ġodda rreġistrati fl-Unjoni. 
            
            
               (2)Mill-monitoraġġ tal-massa tal-vetturi l-ġodda tal-passiġġieri fi stat ta’ tħaddim irreġistrati fl-Unjoni fis-snin kalendarji 2014, 2015 u 2016 huwa evidenti li l-massa medja naqset u li ċ-ċifra M0 imsemmija fil-punt 1 tal-Anness I tar-Regolament (KE) Nru 443/2009 għalhekk jenħtieġ li tiġi aġġustata.
            
            
               (3)Jenħtieġ li l-valur il-ġdid jiġi ddeterminat billi jitqiesu biss dawk il-valuri li l-manifatturi tal-vetturi kkonċernati setgħu jivverifikaw, filwaqt li jiġu esklużi mill-kalkolu l-valuri li kienu ovvjament żbaljati, (jiġifieri valuri ta’ anqas minn 500 kg) kif ukoll il-valuri li jirrelataw mal-vetturi li kienu jaqgħu ’l barra mill-kamp ta' applikazzjoni tar-Regolament (KE) Nru 443/2009. Barra minn hekk, il-valur il-ġdid jenħtieġ li jkun ibbażat fuq il-medja ponderata, filwaqt li jitqies l-għadd ta’ reġistrazzjonijiet ta’ karozzi tal-passiġġieri ġodda fl-Unjoni fis-snin kalendarji 2014, 2015 u 2016. 
            
            
               (4)Fuq dan l-isfond, il-valur ta' M0 li jrid jiġi applikat mill-2019 jenħtieġ li jitnaqqas b'12,52 kg minn 1392,4 għal 1379,88 kg.
            
         
         
            
               (5)Għalhekk jenħtieġ li l-Anness I tar-Regolament (KE) Nru 443/2009 jiġi emendat skont dan,
            
            
               ADOTTAT DAN IR-REGOLAMENT:
            
            
               Artikolu 1
            
            
               Il-Punt 1 tal-Anness I tar-Regolament (KE) Nru 443/2009 huwa emendat kif ġej:
            
            
               (1) jiddaħħal il-punt (ba) li ġej:
            
            
               "(ba)
                     Mill-2019 'il quddiem:
            
            
               L-emissjonijiet speċifiċi ta’ CO2 = 130 + a × (M – M0)
            
            
               Fejn:
            
            
               M
                     = il-massa tal-vettura f'kilogrammi (kg)
            
            
               M0
                     = 1379,88
            
            
               a
                     = 0,0457"
            
            
               (2) fil-punt (c), iċ-ċifra M0 tinbidel b'dan li ġej:
            
            
               "M0
                     = 1379,88".
            
            
               Artikolu 2
            
            
               Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
            
            
               Dan ir-Regolament jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 23.1.2018
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        ĠU L 140, 5.6.2009, p. 1.